奉陪鄭使君諤遊太湖至洞庭山登上真觀却望湖水
作者：皎然
朝代：唐

paragraphs: 郡齋得無事，放舟下南湖。
湖中見仙邸，果與心賞俱。
不遠風物變，忽如寰宇殊。
背雲視層崖，別是登蓬壺。
突兀盤水府，參差沓天衢。
迴瞻平蕪盡，洪流豁中區。
氣吞江山勢，色淨氛靄無。
靈長習水德，勝勢當地樞。
朝宗動歸心，萬里思鴻途。